Juozas Ivaškevičius

Juozas Ivaškevičius (g. 1943 m. kovo 10 d. Maskvoje) – Lietuvos gydytojas anesteziologas, reanimatologas, habilituotas biomedicinos mokslų daktaras.

Biografija 
1967 m. baigė Vilniaus universitetą. 1978 m. apgynė disertaciją „Ilgalaikė dirbtinė plaučių ventiliacija po širdies vožtuvų protezavimo operacijų“, medicinos mokslų kandidatas. 1989 m. apgynė disertaciją „Kalcio antagonistų ir beta – adrenoblokatorių vaidmuo ruošiant ligonius, sergančius išemine širdies liga, miokardo revaskuliarizacijos operacijai, atliekant anesteziją ir kardioplegiją“, medicinos mokslų daktaras

Nuo 1967 m. Vilniaus universiteto dėstytojas; 1990 m. profesorius. Nuo 1990 m. Vilniaus greitosios pagalbos universitetinės ligoninės Pirmosios anesteziologijos ir reanimatologijos klinikos vedėjas, nuo 2006 m. Anesteziologijos, reanimatologijos ir kritinių būklių medicinos centro vedėjas.

Svarbiausi darbai apie ligonių rengimą operacijai, skausmo slopinimo ir miokardo apsaugos problemas širdies chirurgijoje.

2014 metais Lietuvos Respublikos Prezidentė Dalia Grybauskaitė už nuopelnus Lietuvos Respublikai ir už Lietuvos vardo garsinimą pasaulyje habil. dr. Juozui Ivaškevičiui įteikė Lietuvos didžiojo kunigaikščio Gedimino ordino Riterio kryžių.

Bibliografija 
 Anesteziologija ir reanimatologija, su kitais, 1984 m.
 Bendroji anesteziologija, su kitais, 1999 m.

Šaltiniai 

Lietuvos gydytojai
Lietuvos pedagogai